## Dawid sing 'n nuwe lied

Dawid het baie Psalms geskryf, van verskillende soorte. Nou sê hy dat hy weer 'n nuwe lied sal sing... Vers 4: 'Hy het my 'n nuwe lied in die mond gelê,'n loflied vir ons God.'

Of ons nou fisies sing of in ons hart, sang is 'n uiting van diepe emosies, van dankbaarheid, van aanbidding. Sang het baie te doen met ons innerlike emosies. Wanneer mens in 'n put was, en dan weer kan asem skep dan is jy so intens dankbaar en verlig! Dis eintlik die wonderlike van die putte van die lewe. As jy iemand wil oortuig hoe kosbaar suurstof is, neem dit vir 'n oomblik van hulle af weg!

Is dit nie die oorhoofse doel van alle putte nie? Om in die donker weer te smag na lig, en wanneer ons doen het ons weer 'n nuwe nederigheid, 'n nuwe vlak van geloofsverhouding met ons Here!

'n Nuwe lied! Ons kry dit in Openbaring ook - wanneer die Lam waardig geag word om die boek se seëls oop te maak, dan sing die gelowiges 'n nuwe lied! Dit wat daar gebeur is so wonderlik dat die gelowiges dit in 'n nuwe lied wil uitdruk, met nuwe poësie God se lof wil besing!

Putte, modderige slyk is nie lekker tye nie, maar as dit 'n nuwe ywer tot gevolg het, 'n nuwe gryp na die Here, 'n nuwe lied, dan is dit absoluut die moeite werd!!

## Dawid getuig!

Vers 4 eindig met hierdie woorde: 'Baie sal dit sien en vrees en op die HERE vertrou.' Hier leer ons iets baie belangriks geliefdes - hierdie lewenspatroon wat ons hier sien gaan nooit net oor onsself nie. Wanneer die Here ons uit die modder trek, ons oprig, ons 'n nuwe lied gee, dan is dit nooit met 'n enkelvoudige doel nie. Die Here werk nie net mét ons nie, maar ook deur ons.

Wanneer ons op 'n plek kom waar ons dan weer 'n nuwe lied wil sing, dan stop die Here se genade nie daar nie, nee, ons nuwe liedere is getuienisse vir ander om ook op die Here te vertrou!

Hoe gebeur dit? Die wêreld sien dit wanneer iemand in 'n put is, en dan, anders as wat hulle gewoond is om te sien, dit met nederigheid en hoop hanteer. Die wêreld sien dit wanneer ons desperaat aan die Here vasklou en vir Hom die eer gee ten spyte van ons omstandighede.

Putte het die vermoë om ons te stroop van voorgee en maskers, en daai egtheid, daai rou eerlikheid word deur die wêreld raak gesien, en wanneer ons dan in daardie omstandighede aan God klou, dan is dit opsigself 'n getuienis! As God vir hierdie persoon so 'n werklikheid is, dan moet daar iets wees! Deur die genade van die Here kan Hy ons putte gebruik tot seën en bekering van ander mense!

Want sien, God self was in 'n put. Deur ons toedoen is Hy daarin gegooi. Ja, Hy kom aarde toe in die mens Jesus Christus, en wanneer Jesus aan die kruis hang en na God roep, dan is die hand van redding weg. Die modderige slyk van die dood suig Hom in 'n totale duisternis in. Van God en mens verlate, en wanneer Hy sterf dan is die eerste mense wat getuienis lewer, Romeinse soldate wat in hulle vrees sê. ' Hierdie man was werklik die seun van God.' (Matt 27:54) Maar hulle was verkeerd. Want daardie man was nie die Seun van God nie. Hy is. Hy is die Seun van God! Met Goddelike krag oorwin Christus die dood, Hy kom uit die put, die slyk kom Hom daar nie hou nie!

Daarom geliefdes, kan ons in en vanuit ons putte na Jesus kyk, en weet dat Hy oorwin het, en in Hom is ons meer as oorwinnaars! Ons sal weer 'n nuwe lied tot Sy eer sing!